Λίγες μέρες πριν την επέτειο στην οποία η Θεσσαλονίκη θα τιμήσει τα θύματα του Ολοκαυτώματος το Αριστοτέλειο Πανεπιστήμιο ανακοίνωσε πως καταστράφηκε από αγνώστους το μνημείο του εβραϊκού νεκροταφείου.



Συγκεκριμένα αναφέρεται πως "Το Αριστοτέλειο Πανεπιστήμιο Θεσσαλονίκης με βαθιά θλίψη ενημερώνει την πανεπιστημιακή κοινότητα και όλη την κοινωνία της πόλης και της χώρας για το νέο κρούσμα βανδαλισμού: την καταστροφή του μνημείου του παλιού εβραϊκού νεκροταφείου, που βρίσκεται στο κεντρικό πάρκο της πανεπιστημιούπολης. Άγνωστοι βάνδαλοι ξήλωσαν σήμερα και έσπασαν τις μαρμάρινες πλάκες του μνημείου που είναι αφιερωμένο στο εβραϊκό νεκροταφείο, το οποίο υπήρχε μέχρι την Κατοχή στον χώρο του Πανεπιστημίου.

Η Πρυτανεία, εκφράζοντας τον αποτροπιασμό του συνόλου της πανεπιστημιακής κοινότητας, καταδικάζει απερίφραστα το γεγονός και καλεί την κοινωνία με όλους τους φορείς της σε εγρήγορση απέναντι στα φαινόμενα φυλετικού μίσους, τυφλής βίας και καταστροφών".

Να σημειωθεί ότι είναι η δεύτερη φορά μέσα σε σύντομο χρονικό διάστημα που το μνημείο γίνεται στόχος βανδαλισμού. Είχε προηγηθεί επίθεση τον Ιούλιο του 2018, όταν άγνωστοι πέταξαν μπλε μπογιές κι έγραψαν συνθήματα με σπρέι στις μαρμάρινες πλάκες του παλιού εβραϊκού νεκροταφείου που καταστράφηκε το 1942.

Η δεύτερη βεβήλωση μέσα σε ένα χρόνο του συγκεκριμένου εβραϊκού μνημείου προκάλεσε την αντίδραση του δημάρχου Θεσσαλονίκης. Ο Γιάννης Μπουτάρης σε τιτιβισμά του ανέφερε πως "για άλλη μια φορά βάνδαλοι φασίστες κατέστρεψαν - αυτή τη φορά ολοσχερώς- το μνημείο του εβραϊκού νεκροταφείου στο ΑΠΘ. Είναι πλέον επιτακτική ανάγκη να ενεργοποιηθεί η συντεταγμένη Πολιτεία και ολόκληρη η κοινωνία και να αποβάλλει τα στοιχεία αυτά που εκτρέφονται από το κλίμα διχασμού και διαιωνίζουν φαινόμενα μισαλλοδοξίας και φασισμού".

(1/2) Για άλλη μια φορά βάνδαλοι φασίστες κατέστρεψαν -αυτή τη φορά ολοσχερώς- το μνημείο του εβραϊκού νεκροταφείου στο ΑΠΘ. — Ioannis Boutaris (@BoutarisIoannis) 25 Ιανουαρίου 2019